b'\n_START_ARTICLE_\nCher Lloyd\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLloyd asui lapsuutensa is\xc3\xa4ns\xc3\xa4 Darrenin, \xc3\xa4itins\xc3\xa4 Dinan ja kolmen sisaruksensa kanssa Malvernissa, Worcestershiressa. Nyky\xc3\xa4\xc3\xa4n h\xc3\xa4n asuu kihlattunsa Craig Monkin kanssa Lontoossa. Lloyd on opiskellut muun muassa teatteritaidetta.\n_START_SECTION_\nThe X Factor\n_START_PARAGRAPH_\nEnnen menestyst\xc3\xa4\xc3\xa4n Lloyd koetti osallistua X Factoriin kaksi kertaa aiemminkin laulaen balladeja (silloin ik\xc3\xa4raja osallistumiseen oli alhaisempi). Kolmannella yrityksell\xc3\xa4\xc3\xa4n 16-vuotiaana h\xc3\xa4n p\xc3\xa4\xc3\xa4si vihdoin jatkoon laulettuaan Keri Hilsonin kappaleen \xe2\x80\x9dTurn My Swag On\xe2\x80\x9d. Bootcamp-vaiheessa H\xc3\xa4n lauloi rap-version kappaleesta \xe2\x80\x9dViva La Vida\xe2\x80\x9d. H\xc3\xa4n kertoi keksineens\xc3\xa4 rap-sanoituksen itse. Tuomareiden talolla h\xc3\xa4n oli valinnut esitett\xc3\xa4v\xc3\xa4kseen kappaleen \xe2\x80\x9dCooler Than Me\xe2\x80\x9d, muttei pystynyt angiinasta k\xc3\xa4rsiv\xc3\xa4n\xc3\xa4 esitt\xc3\xa4m\xc3\xa4\xc3\xa4n sit\xc3\xa4 kokonaan. Cheryl Cole valitsi h\xc3\xa4net siit\xc3\xa4 huolimatta semifinaaleihin._NEWLINE_Ensimm\xc3\xa4isess\xc3\xa4 live-esiintymisess\xc3\xa4 Lloyd esitti kappaleen \xe2\x80\x9dJust Be Good to Me\xe2\x80\x9d ja toisessa kappaleen \xe2\x80\x9dHard Knock Life (Ghetto Anthem)\xe2\x80\x9d. Kolmannessa live-esiintymisess\xc3\xa4 h\xc3\xa4n esitti kappaleiden \xe2\x80\x9dNo Diggity\xe2\x80\x9d ja \xe2\x80\x9dShout\xe2\x80\x9d mash-upin. Nelj\xc3\xa4nness\xc3\xa4 live-show\xe2\x80\x99ssa esitetty \xe2\x80\x9dStay\xe2\x80\x9d oli ensimm\xc3\xa4inen kappale, jossa h\xc3\xa4n ei r\xc3\xa4p\xc3\xa4nnyt. Simon Cowell kehui sit\xc3\xa4 \xe2\x80\x9dkauden parhaaksi esitykseksi\xe2\x80\x9d. Viidennell\xc3\xa4 viikolla Lloyd esitti Alicia Keysin kappaleen \xe2\x80\x9dEmpire State of Mind\xe2\x80\x9d, mutta tuomarit sanoivat pettyneens\xc3\xa4, ja Cowell haukkui h\xc3\xa4nt\xc3\xa4 j\xc3\xa4ljittelij\xc3\xa4ksi. Kuudennella viikolla Lloyd pelasti itsens\xc3\xa4 pudotukselta laulamalla mashupin Elton Johnin \xe2\x80\x9dSorry Seems to Be Hardest Wordist\xc3\xa4\xe2\x80\x9d ja Eminemin \xe2\x80\x9dMocking Birdist\xc3\xa4\xe2\x80\x9d. Viikolla seitsem\xc3\xa4n h\xc3\xa4n oli viimeisen kahden joukossa, mutta tuomarit pelastivat h\xc3\xa4net pudotukselta. Seuraavalla viikolla h\xc3\xa4n esitti Avril Lavignen kappaleen \xe2\x80\x9dGirlfriend\xe2\x80\x9d ja Aerosmithin kappaleen \xe2\x80\x9dWalk This Way\xe2\x80\x9d. H\xc3\xa4n p\xc3\xa4\xc3\xa4si mukaan semifinaaliin, jossa esitti kappaleet \xe2\x80\x9dLove The Way You Lie\xe2\x80\x9d ja \xe2\x80\x9dNothin\xe2\x80\x99 On You\xe2\x80\x9d. H\xc3\xa4n joutui uudestaan pudotusuhan alle, mutta tuomarit pelastivat h\xc3\xa4net taas, vaikka h\xc3\xa4n oli saanut yleis\xc3\xb6\xc3\xa4\xc3\xa4nestyksess\xc3\xa4 v\xc3\xa4hiten \xc3\xa4\xc3\xa4ni\xc3\xa4. Finaalissa Lloyd lauloi mashupin kappaleista \xe2\x80\x9dThe Clapping On\xe2\x80\x9d ja \xe2\x80\x9dGet Ur Freak On\xe2\x80\x9d. Lis\xc3\xa4ksi h\xc3\xa4n esitti dueton will.i.amin kanssa (mashup kappaleista \xe2\x80\x9dWhere Is The Love\xe2\x80\x9d ja \xe2\x80\x9dI Gotta Feeling\xe2\x80\x9d). H\xc3\xa4n sai finaalissa v\xc3\xa4hiten \xc3\xa4\xc3\xa4ni\xc3\xa4 ja j\xc3\xa4i siten kilpailussa nelj\xc3\xa4nnelle sijalle.\n_START_SECTION_\nSticks + Stones\n_START_PARAGRAPH_\nThe X Factorin finaalin j\xc3\xa4lkeen lauluntekij\xc3\xa4 Autumn Rowe ja tuottaja RedOne ty\xc3\xb6skenteliv\xc3\xa4t Cherin esikoisalbumin parissa. Levyn ensimm\xc3\xa4inen single oli \xe2\x80\x9dSwagger Jagger\xe2\x80\x9d, jonka ensimm\xc3\xa4inen radiosoitto oli 20. kes\xc3\xa4kuuta, joskin kappale levisi internetiin jo 15. kes\xc3\xa4kuuta. Verkossa julkaistu versio todettiin my\xc3\xb6hemmin vain Lloydin Twitter-k\xc3\xa4ytt\xc3\xa4j\xc3\xa4ll\xc3\xa4 julkaistuksi demoksi. Single julkaistiin 31. hein\xc3\xa4kuuta. \xe2\x80\x9dSwagger Jagger\xe2\x80\x9d saavutti ykk\xc3\xb6ssijan Britannian singlelistalla 7. elokuuta 2011._NEWLINE_28. hein\xc3\xa4kuuta 2011 Lloyd julkaisi viisi kappaletta tulevalta albumilta. Kappaleissa olivat mukana esiintym\xc3\xa4ss\xc3\xa4 muun muassa Busta Rhymes, Mike Posner ja Ghetts. Mike Posnerin kanssa esitetty \xe2\x80\x9dWith Ur Love\xe2\x80\x9d julkaistiin albumin toisena singlen\xc3\xa4 30. lokakuuta 2011. Itse albumi, Sticks + Stones, julkaistiin Britanniassa 7. marraskuuta 2011. Epic Records julkaisee levyn Yhdysvalloissa ja Kanadassa loppuvuodesta 2012._NEWLINE_Lloydin ensimm\xc3\xa4inen esiintymiskiertue oli maaliskuusta huhtikuuhun 2012 Britanniaa kiert\xc3\xa4nyt \xe2\x80\x9dThe Sticks and Stones Tour\xe2\x80\x9d.'